ŉ Hartseerdag vir die Vrystaat CheetahsDie Vrystaatse rugbybase probeer wal gooi en die vure doodslaan om nie hul betaalmeesters te ontstel nie – maar hulle hoef nie, want daar is geen ander uitweg nie. Die mat is hier klaar onder hulle uitgeruk en as hulle nie by die Noordelike Halfrond aanpas nie, gaan dit nag wees. Die Goue Leeus se afrigter, Swys de Bruin, het ŉ teer puntjie aangeraak ná Saterdag se Curriebekerwedstryd tussen die Goue Leeus en Vrystaat-Cheetahs op Ellispark. De Bruin het gesê hy wonder of die Cheetahs se deelname, en die stadiger tempo van die Pro14-reeks (voeg daarby alle reekse in die Noordelike Halfrond), nie ŉ rol gespeel het in die verandering van die Vrystaat Cheetahs se denkwyse en hul lou vertoning toe hulle met 44-17 afgeslag is nie. Aikôna, sê die afrigter Rory Duncan. Aikôna, voeg Vrystaat Rugby toe Maandag in ŉ verklaring daarby. Daar is ander redes, soos hul deelname aan drie reekse, ŉ ellelange beseringslys en dies meer… Nee, menere, die goue era van opwindende Vrystaatse rugby in Suid-Afrika is verby. Die Curriebeker-oorwinnings van 2016, 2007 en 2005 hoort in die verlede, om die braaivleisvure en in die argiewe. Vergeet daarvan om op gelyke voet met die Goue Leeus, Blou Bulle, Westelike Provinsie en die Sharks in die Curriebekerreeks mee te ding. Vergeet van die Superreeks, van die Crusaders, Waratahs, Hurricanes, Chiefs, die Brumbies en die Blues. Dis verby… want hoe gouer die Cheetahs by die toestande en die spelpatrone van die Noordelike Halfrond aanpas, des te beter.